Λεωφόρος Αλεξάνδρας

Η Λεωφόρος Αλεξάνδρας είναι κεντρικός οδικός άξονας του Δήμου της Αθήνας, ο οποίος ενώνει την Οδό Πατησίων με τη Λεωφόρο Κηφισίας, ενώ παράλληλα αποτελεί βόρειο όριο του Αθηναϊκού Δακτυλίου. Τοποθετείται ανάμεσα στον Λυκαβηττό και τα Τουρκοβούνια, συνδέοντας έναν μεγάλο αριθμό συνοικιών της Αθήνας, όπως Αμπελόκηποι, Γκύζη, Κουντουριώτικα,  Νεάπολη,  Μουσείο και Πεδίον του Άρεως. Η Λεωφόρος Αλεξάνδρας ονομάστηκε έτσι προς τιμή της Πριγκίπισσας Αλεξάνδρας και φιλοξενεί αρκετά γνωστά κτίρια και σημεία ενδιαφέροντος, όπως το Γήπεδο Απόστολος Νικολαΐδης, τον Άρειο Πάγο, την έδρα της Αστυνομικής Διεύθυνσης Αττικής (ΓΑΔΑ), καθώς και τον σταθμό Αμπελόκηποι του Μετρό της Αθήνας. Η Αλεξάνδρας συνδέεται με πολλές κύριες οδικές αρτηρίες, όπως τις οδούς Ιπποκράτους, Τρικούπη και Πανόρμου, ενώ φιλοξενεί και την επιμήκη Πλατεία Αργεντινής Δημοκρατίας. Η Λεωφόρος έχει μήκος περίπου 3 χιλιομέτρων.

 Ιστορία 
Η Λεωφόρος Αλεξάνδρας διανοίχθη στα 1876-78 από τον Μηχανικό του Δήμου Αθηναίων Ιωάννη Γενήσαρλη, ενώνοντας την Πατησίων με την Λεωφόρο Κηφισίας. Την περίοδο της χάραξης της δρόμου υπήρξε οργίλη αντίδραση στην δημιουργία του, από τον μεγαλοκτηματία της περιοχής Νικολαϊδη, του οποίου τα κτήματα η οδός θα κατέτειμνε. Έτσι υπήρξε σοβαρός κίνδυνος να αποτραπεί η διάνοιξη της οδού. Τελικά, όμως, το 1878, ο δήμος Αθηναίων κατάφερε να λύσει το πρόβλημα, αγοράζοντας τα κτήματα του Νικολαΐδη έκτασης 300 στρεμμάτων.Η ιστορική Λεωφόρος Αλεξάνδρας – Αναδρομή στην παλιά Αθήνα, Ενικός

 Ονομασία  
Το 1891 η οδός έλαβε το όνομα Αλεξάνδρας, προς τιμήν της αδικοχαμένης πριγκίπισσας Αλεξάνδρας (1870-1891), κόρης του βασιλιά Γεωργίου Α΄ και της βασίλισσας Όλγας και συζύγου του δούκα Παύλου της Ρωσίας. Εν τέλη, η πριγκίπισσα απεβίωσε το 1891 πάνω στην γέννα του γιού της Δημητρίου, στη νεαρή ηλικία των είκοσι ενός ετών.Γιατί λέγεται Λεωφόρος Αλεξάνδρας;, e-howto.gr

 Αξιοθέατα 
Επί της συγκεκριμένης οδού βρίσκεται από το 1922 η έδρα του Παναθηναϊκού Αθλητικού Ομίλου. Το γήπεδο το οποίο έχει πλέον την επίσημη ονομασία «Απόστολος Νικολαΐδης» προς τιμήν του αθλητή και διοικητικού στελέχους του συλλόγου, Απόστολου Νικολαΐδη. Η ανεπίσημη ονομασία του γηπέδου μάλιστα είναι «Λεωφόρος», ακριβώς από το γεγονός ότι βρίσκεται επί της οδού αυτής.

Ένας από τους λόγους για το μεγάλο πλάτος της λεωφόρου, ήταν για να εξυπηρετηθούν τα μαρμαράδικα της περιοχής.

Η περιοχή μεταξύ των οδών Δημητσάνας, Γεωργίου Κεδρηνού και Κυρίλλου Λουκάρεως, στο μέρος που βρίσκεται σήμερα το Μέγαρο το οποίο στεγάζει τον Άρειο Πάγο, αποκαλείται «Αβέρωφ», επειδή σε εκείνο το σημείο βρίσκονταν φυλακές ανηλίκων, που χτίστηκαν με δωρεά του Γεωργίου Αβέρωφ και για το λόγο αυτό ονομάζονταν Φυλακές Αβέρωφ. 

Άλλα σημεία ενδιαφέροντος περιλαμβάνουν το αντικαρκινικό νοσοκομείο «Άγιος Σάββας», το «Αυστριακό Αρχαιολογικό Ινστιτούτο» (πρώην πρεσβεία της Αυστρίας), καθώς και το ζαχαροπλαστείο «Σόνια».

 Παραπομπές 

 Πηγές 
 Σκιαδάς Ε. Οι συνοικίες των Αθηνών, Αθήνα 2001 ISBN 960-7401-30-1
 Χαρτογραφική αποτύπωση αρµοδιοτήτων συντήρησης οδικού δικτύου της Χώρας. όπως ανακτήθηκε (16 Σεπτεμβρίου 2019): https://www.civilprotection.gr/sites/default/gscp_uploads/ap_7910_08-11-2017_teuxos_xarton_armodotiton_odikou_diktiou_05-12-2017.pdf

 Εξωτερικοί σύνδεσμοι 


Αλεξανδρας